Rehoboth staan saam vir Chrizander en sy mense - People - Windhoek Express
Sunday, September 15th, 2019 16:38:24
Rehoboth staan saam vir Chrizander en sy mense
Na 'n kankerdiagnose, het hierdie gesin se lewens drasties verander.
Die Rehoboth-gemeenskap snoer kragte saam om geld in te samel vir die sewejarige Chrizander Britz wat twee jaar gelede met breinkanker gediagnoseer is, se ouers om hulle weer op hul voete te kry.
Op die oomblik ondergaan klein Zander behandeling in Windhoek, maar dokters kan in hierdie stadium net nog help deur vog van sy brein te dreineer. "Hy is in albei oë blind en verlam, en 'n operasie is buite die kwessie," sê Ingrid Dentlinger, wat die inisiatief van stapel gestuur het.
Zander en sy ouers het op Walvisbaai gewoon, maar omdat hy in Windhoek behandeling ontvang, het sy ouers na Rehoboth verhuis om nader aan hul seun te wees.
Ingrid het vroeër hierdie week op Rehoboth Sake se Facebook-blad 'n beroep op die gemeenskap gedoen om te help. Sy sê die reaksie is ongelooflik. "RehoStance het my gekontak om op 29 Junie 'n 'winter run' te hou terwyl die Rehoboth Gemeenskap Massa-koor 'n gospelaand beplan."
Die gospelaand word vir 6 Julie beplan met verskeie kunstenaars, onder andere gospelgroepe van Walvisbaai, Xavier Strauss en Elize Dentlinger, wat gaan optree. "Kallie Nel het sy klanktoerusting ook gratis aangebied," sê Ingrid.
Sy sê verskeie plekke is reeds aangebied, maar sy het vinnig besef dit gaan te klein wees. Dus soek hulle steeds 'n venue. "Verskeie plaaslike fotograwe het ook hul dienste aangebied." Intussen het Ingrid 'n beroep op kerke gedoen om volgende Sondag 'n N$10-legging te hou. Van die taxidrywers op Rehoboth het ingestem om ook elkeen N$10 by te dra.
Nog 'n mooi gebaar het van 'n plaaslike inwoner gekom wat 'n tweeslaapkamerhuis vir Zander se ouers, Chrissie en Jacques, aangebied het. Hulle is net verantwoordelik vir water- en kraguitgawes. "Zander se ouers moes hulle werk laat vaar toe hulle hierheen getrek het," het Ingrid gesê.
Pa Jacques beskik oor 'n kode 8-lisensie en 'n openbare bestuurspermit. Hy kan ook sekuriteitswerk doen, as daar iemand is wat vir hom werk kan aanbied.
"Ons wil hulle net weer op hulle voete kry," sê Ingrid. Die ideaal sou wees 'n erf waarop hulle 'n huis van hul eie kan bou.
Intussen het Ingrid vir die gesin 'n bankrekening oopgemaak. "Dit is nie 'n trustrekening nie, maar op Jacques Britz se naam, hoewel ek dit bestuur," het sy gesê.
Bystand in enige vorm is welkom. Vir navrae of om 'n bydrae te lewer, kontak Ingrid by 081 337 7007 of [email protected]